钦定古今图书集成/历象汇编/乾象典/第019卷 > 《淮南子》 > 《地形训》
## 钦定古今图书集成/历象汇编/乾象典/第019卷 > 《淮南子》 > 《地形训》

“木胜土，土胜水，水胜火，火胜金，金胜木。故禾春生秋
死，豆夏生冬死，麦秋生夏死，荠冬生中夏死，木壮水
老，火生金囚土死，火壮木老，土生水囚金死，土壮火
老，金生木囚水死，金壮土老，水生火囚木死，水壮金
老，木生土囚火死。”音有五声，宫其主也；色有五章，黄
其主也；味有五变，甘其主也；位有五材，土其主也。是
故炼土生木，炼木生火，炼火生云，炼云生水，炼水反
土。炼甘生酸，炼酸生辛，炼辛生苦，炼苦生咸，炼咸反
甘。变宫生征，变征生商，变商生羽，变羽生角，变角生
宫。是故以水和土，以土和火，以火化金，以金治木，木
复反土，五行相治，所以成器用。